Prezidentka podmienečne zmiernila trest obeti domáceho násilia

Prezidentka Slovenskej republiky Zuzana Čaputová udelila 23. júla 2020 podmienečnú milosť 48-ročnej žene S. Ž., ktorá bola právoplatne odsúdená za spáchanie trestného činu vraždy na trest odňatia slobody vo výmere 9 rokov.  

Odsúdená S. Ž. zavraždila svojho druha, ktorý ju a jej dve deti pod vplyvom alkoholu 10 rokov fyzicky a psychicky týral. U odsúdenej došlo podľa znaleckého posudku v čase spáchania skutku k nahromadeniu úzkosti a o skratové konanie pod vplyvom dlhodobého stresu, ktoré vyústilo do nezvládnutého afektu a následného impulzívneho správania voči tyranovi. 

S. Ž. je už viac ako 2 roky vo výkone trestu odňatia slobody a nie je v súčasnosti trestne stíhaná. Je matkou dospelej dcéry a 15-ročného syna, ktorý je zverený do osobnej starostlivosti matky odsúdenej. Hodnotenia z ústavu na výkon trestu odňatia slobody, obce i predchádzajúcich zamestnávateľov k osobe odsúdenej sú veľmi priaznivé. 

Hlava štátu pri posudzovaní žiadosti o milosť zohľadnila okrem právnych aspektov najmä mimoriadne okolnosti prípadu a tiež skutočnosť, že odsúdená a jej deti boli dlhodobo obeťami stupňujúceho sa domáceho násilia. 

[bookmark: _GoBack]Prezidentka Slovenskej republiky odpustila S. Ž. z 9-ročného trestu odňatia slobody jeho polovicu (4,5 roka) pod podmienkou, že odsúdená po jej prepustení na slobodu počas 4,5 roka nespácha žiadny trestný čin. 

Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku. 


    

